**M Ó D O S Í T Ó I N D Í T V Á N Y**

**A Képviselő-testület 2024. október 22-ei rendkívüli ülésének**

**4. napirendi pontjához**

**Tisztelt Képviselő-testület!**

A 4. napirendi ponthoz, a „Javaslat az Erzsébetváros közterületein a járművel várakozás rendjéről, a várakozási hozzájárulásokról és kiadásának eljárási szabályairól szóló 59/2013. (XI. 4.) önkormányzati rendelet módosítására - a várakozási hozzájárulások kiadásának feltételeinek módosítására vonatkozóan” tárgyú előterjesztéshez az alábbi módosító indítványt terjesztem elő:

Jelentős előrelépésnek tartom a parkolási kedvezmények csökkentését, mely hozzá járulhat a kerület klímavédelmi és zöldítési céljaihoz. Ugyanakkor a tervezett rendeletmódosítás úgy változtatja meg a 2. autóra vonatkozó lakossági várakozási hozzájárulások kedvezményét, hogy szinte biztos vagyok benne, hogy tévedés történt. Hiszen nem valószínű, hogy a környezetvédelem iránt elkötelezett önkormányzat, mely az idén májusban elfogadott 2024-2029-es környezetvédelmi programjában a különösen légszennyező autók kerületből történő kitiltása mellett foglalt állást, olyan szabályozást akarjon elfogadni, amely a korábbinál több támogatást biztosít a leginkább légszennyező, Euro 3-as vagy régebbi motorral rendelkező - legalább 25 éves - autók tulajdonosainak. Márpedig a tervezetben ez szerepel, hiszen míg ezen autók éves várakozási hozzájárulásának díja 2023-ban 79 ezer és 150 ezer Ft között változott, a tervezet szerint 2024-től az éves díjuk csak 72 ezer Ft lesz (nagycsaládosok esetében 36 ezer Ft), és ezt az előterjesztés semmivel sem indokolja.

A legtöbb ilyen autóval Krakkóba jövő nyártól be sem lehetne hajtani (nem beszélve a legtöbb nyugat-európai városról) az alacsony kibocsátású zóna elindulása után. Elfogadhatatlan, hogy egy magyar önkormányzat az ellenkező irányba induljon, és növelje az ilyen autók támogatását. Különösen Erzsébetvárosban, ahol a kormány legfrissebb (sajnos csak 2017-es) légszennyezési jelentése szerint évente legalább 50-70 lakos hal meg idő előtt a nagy mértékben a környezetszennyező autók által okozott szálló por okozta légszennyezés miatt, és ahol környezetvédelmi program során készült felmérés szerint a lakosok több, mint 60%-a nagyon fontosnak tartja, hogy a különösen környezetszennyező autók ne kaphassanak kedvezményes parkolási engedélyt. (A légszennyezés csökkentésével kapcsolatos intézkedések közül a lakosság ezt az intézkedést tartotta a legfontosabbnak). Mivel az Alkotmánybíróság 28/1994. (V. 20.) AB határozata alapján a környezet jogszabályokkal biztosított védelmi szintje nem csökkenthető, ezért a módosítás – amely egyértelműen csökkenti környezet védelmének szintjét, hiszen a különösen környezetszennyező autóhasználatnak több támogatást ad, mint korábban – az Alkotmány környezetvédelmi előírásait továbbvivő Alapszerződésbe is ütközik.

Továbbá az előterjesztésben ismertetett jelentős pozitív hatást Józsefváros Önkormányzata úgy érte el, hogy a céges autók várakozását nem, vagy jóval kisebb mértékben támogatta, mint a lakosság saját autónak várakozását. Mivel a céges autók várakozásának támogatása lényegében az ilyen autókat biztosító, többségében a kerülethez semmilyen mértékben nem kötődő, jellemzően multinacionális cégek támogatását jelenti, ennek a támogatásnak a fenntartására Erzsébetvárosban sincs szükség.

Fentiek figyelembevételével indokolt, és javasolt az Erzsébetváros közterületein a járművel várakozás rendjéről, a várakozási hozzájárulásokról és kiadásának eljárási szabályairól szóló 59/2013. (XI.4.) önkormányzati rendelet módosítására irányuló rendelettervezet módosítása.

A Képviselő-testület hatáskörét a Magyarország helyi önkormányzatairól szóló 2011. évi CLXXXIX. törvény 42. § 1. pontja állapítja meg, mely szerint a Képviselő-testület hatásköréből nem ruházható át a rendeletalkotás.

Kérem a Tisztelt Képviselő-testületet az előterjesztés megtárgyalására és a módosított rendelettervezet elfogadására.

**Hatásvizsgálat**

Budapest Főváros VII. Kerület Erzsébetváros Önkormányzata Képviselő-testületének Erzsébetváros közterületein a járművel várakozás rendjéről, a várakozási hozzájárulásokról és kiadásának eljárási szabályairól szóló 59/2013. (XI.4.) önkormányzati rendelet módosításának várható hatásai a jogalkotásról szóló 2010. évi CXXX. törvény (a továbbiakban Jat.) 17. §-a szerint:

**1. A jogszabály társadalmi, gazdasági, költségvetési hatásai**

A rendelet módosításával várhatóan jelentősen csökken a kerület parkolóhely-terhelése, valamint a befizetett várakozási díjak Erzsébetváros Önkormányzatának bevételnövekedést jelentenek.

**2. A jogszabály környezeti és egészségi következményei**

A rendelet módosításával a kerület lakosainak környezeti, egészségi körülményei javulni fognak.

**3. A jogszabály alkalmazásához szükséges személyi, szervezeti, tárgyi és pénzügyi feltételek**

A rendelet alkalmazásához szükséges személyi, szervezeti, tárgyi és pénzügyi feltételek biztosítottak.

**4. A jogszabály adminisztratív terheket befolyásoló hatásai**

A rendelettervezet elfogadásával az EVIN Nonprofit Zrt. parkolási ügyfélszolgálatának adminisztratív terhei várhatóan növekedni fognak.

**5. A jogszabály megalkotásának szükségessége, a jogalkotás elmaradásának várható következményei**

A rendelet módosításának elmaradása hátráltatja a kerület köztereületeinek megújulását, humanizálását, továbbá állandósítja a forgalmi dugókat.

A rendeletmódosítás elmaradása az Önkormányzatra nézve negatív jogkövetkezménnyel nem jár, jogsértést nem okoz.

Budapest, 2024. október 18.

Tóth Csaba

klímavédelmi és fenntarthatósági kabinetvezető

Melléklet:

Rendelettervezet Erzsébetváros közterületein a járművel várakozás rendjéről, a várakozási hozzájárulásokról és kiadásának eljárási szabályairól szóló 59/2013. (XI.4.) önkormányzati rendelet módosítására